Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση της Ευρωπαϊκής Κοινότητας για το σχέδιο κανονισμού της Οικονομικής Επιτροπής των Ηνωμένων Εθνών για την Ευρώπη όσον αφορά τις ενιαίες διατάξεις σχετικά με την έγκριση κινητήρων εσωτερικής καύσεως που προορίζονται για τοποθέτηση σε γεωργικούς και δασικούς ελκυστήρες και σε εκτός δρόμου κινητά μηχανήματα, ως προς τη μέτρηση της καθαρής ισχύος, καθαρής ροπής και ειδικής κατανάλωσης καυσίμου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΓΕΝΙΚΑ

Με την απόφαση 97/836/ΕΚ του Συμβουλίου της 27ης Νοεμβρίου 1997, η Ευρωπαϊκή Κοινότητα προσχώρησε στην αναθεωρημένη συμφωνία του 1958 της Οικονομικής Επιτροπής των Ηνωμένων Εθνών για την Ευρώπη. η απόφαση αυτή άρχισε να ισχύει στις 24 Μαρτίου 1998.

Το άρθρο 4 της απόφασης ορίζει ιδίως ότι όταν ένα σχέδιο κανονισμού της Οικονομικής Επιτροπής των Ηνωμένων Εθνών για την Ευρώπη τίθεται σε ψηφοφορία στα αρμόδια όργανα της ΟΕΕ/ΟΗΕ, το εν λόγω σχέδιο πρέπει να έχει εγκριθεί από το Συμβούλιο, κατόπιν σύμφωνης γνώμης του Ευρωπαϊκού Κοινοβουλίου, πριν να είναι σε θέση η Κοινότητα να ψηφίσει υπέρ της θέσπισης ενός τέτοιου σχεδίου κανονισμού.

Στην ημερήσια διάταξη μιας προσεχούς συνεδρίασης του Παγκόσμιου Φόρουμ για την εναρμόνιση των κανονισμών για οχήματα της Οικονομικής Επιτροπής των Ηνωμένων Εθνών για την Ευρώπη προβλέπεται ιδίως η διεξαγωγή ψηφοφορίας όσον αφορά ένα (νέο) σχέδιο κανονισμού σχετικά με ενιαίες διατάξεις για την έγκριση κινητήρων εσωτερικής καύσεως που προορίζονται για τοποθέτηση σε γεωργικούς και δασικούς ελκυστήρες και σε εκτός δρόμου κινητά μηχανήματα, ως προς τη μέτρηση της καθαρής ισχύος, καθαρής ροπής και ειδικής κατανάλωσης καυσίμου.

Στόχος του κανονισμού είναι κυρίως η εξάλειψη των τεχνικών εμποδίων στις συναλλαγές μηχανοκίνητων οχημάτων μεταξύ των συμβαλλόμενων μερών, εξασφαλίζοντας ταυτόχρονα υψηλό επίπεδο ασφάλειας και περιβαλλοντικής προστασίας.

Πρέπει να υπογραμμιστεί ότι η θέση της ΕΚ τη στιγμή της ψηφοφορίας θα ληφθεί με βάση τα διαθέσιμα έγγραφα στις επίσημες γλώσσες της ΟΕΕ/ΟΗΕ (γαλλικά και αγγλικά). Πράγματι, η ΕΚ ως συμβαλλόμενο μέρος της αναθεωρημένης συμφωνίας του 1958 της ΟΕΕ/ΟΗΕ οφείλει να τηρεί τις διαδικασίες που προβλέπονται στην προαναφερόμενη συμφωνία.

Σύμφωνα με τις διατάξεις του άρθρου 4, παράγραφος 5, της απόφασης 97/836/ΕΚ, ο κανονισμός δημοσιεύεται σε όλες τις επίσημες γλώσσες των Κοινοτήτων, στην Επίσημη Εφημερίδα των Ευρωπαϊκών Κοινοτήτων, πριν από την έναρξη ισχύος του.

2. ΠΕΡΙΕΧΟΜΕΝΟ ΤΗΣ ΠΡΟΤΑΣΗΣ ΑΠΟΦΑΣΗΣ

Στόχος της πρότασης απόφασης είναι να επιτρέψει στον εκπρόσωπο της Επιτροπής να συμμετάσχει εξ ονόματος της Κοινότητας στην ψηφοφορία που θα διεξαχθεί για το συγκεκριμένο σχέδιο κανονισμού με την ευκαιρία προσεχούς συνεδρίασης του Παγκόσμιου Φόρουμ για την εναρμόνιση των κανονισμών για οχήματα της Οικονομικής Επιτροπής των Ηνωμένων Εθνών για την Ευρώπη.

2003/0155 (AVC)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση της Ευρωπαϊκής Κοινότητας για το σχέδιο κανονισμού της Οικονομικής Επιτροπής των Ηνωμένων Εθνών για την Ευρώπη όσον αφορά τις ενιαίες διατάξεις σχετικά με την έγκριση κινητήρων εσωτερικής καύσεως που προορίζονται για τοποθέτηση σε γεωργικούς και δασικούς ελκυστήρες και σε εκτός δρόμου κινητά μηχανήματα, ως προς τη μέτρηση της καθαρής ισχύος, καθαρής ροπής και ειδικής κατανάλωσης καυσίμου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 97/836/ΕΚ του Συμβουλίου της 27ης Νοεμβρίου 1997 ενόψει της προσχώρησης της Ευρωπαϊκής Κοινότητας στη συμφωνία της Οικονομικής Επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές [1], και ιδίως το άρθρο 4, παράγραφος 2, δεύτερη περίπτωση,

[1] ΕΕ L 346 της 17.12.1997, σ. 78.

την πρόταση της Επιτροπής [2],

[2] ΕΕ C , , σ. .

τη σύμφωνη γνώμη του Ευρωπαϊκού Κοινοβουλίου [3],

[3] ΕΕ C , , σ. .

Εκτιμώντας τα εξής:

(1) Το σχέδιο κανονισμού της Οικονομικής Επιτροπής για την Ευρώπη των Ηνωμένων Εθνών σχετικά με την υιοθέτηση των ενιαίων τεχνικών διατάξεων για την έγκριση κινητήρων εσωτερικής καύσεως που προορίζονται για τοποθέτηση σε γεωργικούς και δασικούς ελκυστήρες και σε εκτός δρόμου κινητά μηχανήματα, ως προς τη μέτρηση της καθαρής ισχύος, καθαρής ροπής και ειδικής κατανάλωσης καυσίμου, θα εξαλείψει τα τεχνικά εμπόδια στις συναλλαγές μηχανοκίνητων οχημάτων μεταξύ των συμβαλλόμενων μερών όσον αφορά τα εξαρτήματα αυτά, εξασφαλίζοντας ταυτόχρονα υψηλό επίπεδο ασφάλειας και περιβαλλοντικής προστασίας.

(2) Πρέπει να καθοριστεί η θέση της Κοινότητας σχετικά με τον εν λόγω κανονισμό.

(3) Ο εν λόγω κανονισμός δεν πρέπει να ενσωματωθεί στο κοινοτικό σύστημα έγκρισης τύπου μηχανοκίνητων οχημάτων,

ΑΠΟΦΑΣΙΖΕΙ:

Άρθρο 1

Το σχέδιο κανονισμού της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΟΗΕ) σχετικά με την υιοθέτηση ενιαίων τεχνικών διατάξεων για την έγκριση κινητήρων εσωτερικής καύσεως που προορίζονται για τοποθέτηση σε γεωργικούς και δασικούς ελκυστήρες και σε εκτός δρόμου κινητά μηχανήματα, ως προς τη μέτρηση της καθαρής ισχύος, καθαρής ροπής και ειδικής κατανάλωσης καυσίμου, όπως περιγράφεται στο έγγραφο TRANS/WP.29/2002/74, εγκρίνεται.

Άρθρο 2

Η Κοινότητα, που εκπροσωπείται από την Επιτροπή, ψηφίζει υπέρ του σχεδίου κανονισμού που αναφέρεται στο άρθρο 1, κατά την ψηφοφορία της συνεδρίασης της διοικητικής επιτροπής η οποία θα πραγματοποιηθεί με την ευκαιρία προσεχούς συνεδρίασης του Παγκόσμιου Φόρουμ για την εναρμόνιση των κανονισμών σχετικά με τα οχήματα της Οικονομικής Επιτροπής των Ηνωμένων Εθνών για την Ευρώπη.

Άρθρο 3

Ο κανονισμός της ΟΕΕ/ΟΗΕ σχετικά με την υιοθέτηση ενιαίων τεχνικών διατάξεων για την έγκριση κινητήρων εσωτερικής καύσεως που προορίζονται για τοποθέτηση σε γεωργικούς και δασικούς ελκυστήρες και σε εκτός δρόμου κινητά μηχανήματα, ως προς τη μέτρηση της καθαρής ισχύος, καθαρής ροπής και ειδικής κατανάλωσης καυσίμου, δεν θα ενσωματωθεί στο κοινοτικό σύστημα έγκρισης τύπου μηχανοκίνητων οχημάτων.

Βρυξέλλες,

Για το Συμβούλιο

Ο Πρόεδρος